CELEX: 32018D1499
Language: fi
Date: 2018-10-08 00:00:00
Title: Komission täytäntöönpanopäätös (EU) 2018/1499, annettu 8 päivänä lokakuuta 2018, pienten märehtijäin ruton leviämisen estämiseksi toteutettavista tietyistä suojatoimenpiteistä Bulgariassa annetun täytäntöönpanopäätöksen (EU) 2018/954 muuttamisesta (tiedoksiannettu numerolla C(2018) 6662) (ETA:n kannalta merkityksellinen teksti.)

9.10.2018   
               
               
                  FI
               
               
                  Euroopan unionin virallinen lehti
               
               
                  L 253/76
               
            
         KOMISSION TÄYTÄNTÖÖNPANOPÄÄTÖS (EU) 2018/1499,
         annettu 8 päivänä lokakuuta 2018,
         pienten märehtijäin ruton leviämisen estämiseksi toteutettavista tietyistä suojatoimenpiteistä Bulgariassa annetun täytäntöönpanopäätöksen (EU) 2018/954 muuttamisesta
         
            
               (tiedoksiannettu numerolla C(2018) 6662)
            
         
         (Ainoastaan bulgariankielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
         ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
         sekä katsoo seuraavaa:
         
                     (1)
                  
                  
                     Pienten märehtijäin rutto (peste des petits ruminants), jäljempänä ’PPR-tauti’, on pienten märehtijöiden eli lampaiden ja vuohien vakava virustauti, joka tarttuu pääasiassa suoran kosketuksen kautta. PPR-tauti voi aiheuttaa hyvin suurta sairastuvuutta ja kuolleisuutta erityisesti alueilla, joilla PPR-tautia esiintyy ensimmäistä kertaa, ja sillä voi olla vakavia taloudellisia vaikutuksia maatalousalaan. PPR-tauti ei tartu ihmisiin. PPR-tauti on endeeminen monissa Afrikan, Lähi-Idän ja Aasian maissa, ja se on erittäin huolestuttava eläinten terveyden ja hyvinvoinnin kannalta.
                  
               
                     (2)
                  
                  
                     Neuvoston direktiivissä 92/119/ETY (3) säädetään yleisistä toimenpiteistä, joita on toteutettava tiettyjen eläintautien, muun muassa PPR-taudin, torjumiseksi. Näihin kuuluvat torjuntatoimenpiteet, jotka on toteutettava, kun PPR-taudin esiintymistä epäillään ja kun sen esiintyminen on vahvistettu tilalla. Torjuntatoimenpiteisiin kuuluvat myös suoja- ja valvontavyöhykkeiden perustaminen tartuntatilojen ympärille ja muut lisätoimenpiteet taudin leviämisen torjumiseksi.
                  
               
                     (3)
                  
                  
                     Bulgaria ilmoitti 23 päivänä kesäkuuta 2018 komissiolle ja muille jäsenvaltioille yhdestä PPR-taudinpurkauksesta kolmella pieniä märehtijöitä pitävällä tilalla Bolyarovon kunnassa Yambolin alueella Bulgariassa, missä kyseisten tilojen eläimet laiduntavat yhdessä. Toisesta, Burgasin alueella esiintyvästä taudinpurkauksesta ilmoitettiin 28 päivänä kesäkuuta 2018.
                  
               
                     (4)
                  
                  
                     Bulgaria toteutti direktiivissä 92/119/ETY säädetyt torjuntatoimenpiteet ja erityisesti tartunnan saaneiden karjojen kaikkien eläinten hävittämisen ja perusti mainitussa direktiivissä säädetyt suoja- ja valvontavyöhykkeet taudinpurkaustilojen ympärille. Valvontaa on tehostettu myös taudin esiintymisvyöhykkeiden naapurikunnissa sekä kunnissa, jotka sijaitsevat vasten unionin ja sellaisten kolmansien maiden, jotka eivät ole vapaita PPR-taudista, välistä rajaa.
                  
               
                     (5)
                  
                  
                     Jotta taudin leviäminen Bulgarian muihin osiin, muihin jäsenvaltioihin ja kolmansiin maihin voitaisiin estää, komissio toteutti myöhemmin lisätoimenpiteitä antamalla komission täytäntöönpanopäätöksen (EU) 2018/954 (4), jossa säädetään lisäsuojatoimenpiteistä ja kielletään pienten märehtijöiden lähetysten lähettäminen Bolyarovon ja Elhovon kunnista Yambolin alueella ja Sredetsin, Sozopolin, Primorskon, Malko Tarnovon ja Tsarevon kunnista Burgasin alueella sekä tiettyjen pienistä märehtijöistä samoilta alueilta saatavien tuotteiden markkinoille saattaminen.
                  
               
                     (6)
                  
                  
                     Täytäntöönpanopäätöksen (EU) 2018/954 hyväksymispäivän jälkeen Bulgaria ilmoitti komissiolle viidestä uudesta PPR-taudinpurkauksesta, jotka kaikki esiintyvät Yambolin alueen rajoitusvyöhykkeillä mainitussa jäsenvaltiossa.
                  
               
                     (7)
                  
                  
                     Bulgaria ilmoitti 18 päivänä syyskuuta 2018 komissiolle ja muille jäsenvaltioille aiemmin vahvistettujen PPR-taudinpurkausten ympärillä toteutetun serologisen seurannan tulokset. Seurannan tulosten mukaan tiloilta, jotka sijaitsevat rajoitusvyöhykkeeseen jo kuuluvilla alueilla, on löydetty eläimiä, joilla on PPR-viruksen vasta-aineita, mutta taudin kliinisistä oireista ei ole tehty ilmoituksia. Osa näistä tiloista sijaitsee hyvin lähellä näiden rajoitusvyöhykkeiden ja Bulgarian muun sellaisen alueen välistä rajaa, jolla ei ole ilmoitettu PPR-taudinpurkauksista.
                  
               
                     (8)
                  
                  
                     Seropositiivisten eläinten sijainnin ja kliinisten oireiden puuttumisen vuoksi on tarpeen laajentaa aluetta, jolla sovelletaan lisäsuojatoimenpiteitä PPR-taudin varalta, ja ottaa tällä uudella alueella käyttöön lisäsuojatoimenpiteet, joilla kielletään pienten märehtijöiden lähetysten ja tiettyjen pienistä märehtijöistä saatujen tuotteiden lähettäminen PPR-taudin mahdollisen leviämisen estämiseksi. Sen vuoksi täytäntöönpanopäätöstä (EU) 2018/954 olisi muutettava.
                  
               
                     (9)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Lisätään täytäntöönpanopäätöksen (EU) 2018/954 3 artiklan jälkeen 3 a artikla seuraavasti:
            
               
                  ”3 a artikla
                  
                     1.   Bulgarian on kiellettävä seuraavien hyödykkeiden lähettäminen liitteessä luetelluilla alueilla:
                     
                                 a)
                              
                              
                                 pienet märehtijät;
                              
                           
                                 b)
                              
                              
                                 pienten märehtijöiden siemenneste, munasolut ja alkiot.
                              
                           
                  
                     2.   Tämän artiklan 1 kohdassa säädetystä kiellosta poiketen toimivaltainen viranomainen voi sallia pienten märehtijöiden siirrot liitteessä luetelluilla alueilla sijaitsevaan määräpaikkaan edellyttäen, että alkuperätila ei kuulu direktiivissä 92/119/ETY säädettyjen pienten märehtijäin ruttoa koskevien rajoitusten soveltamisalaan ja että pienet märehtijät täyttävät seuraavat edellytykset:
                     
                                 a)
                              
                              
                                 kaikki alkuperätilan pienet märehtijät on kliinisesti tarkastettu lähetyspäivänä, eikä niissä ole ilmennyt pienten märehtijäin ruton kliinisiä oireita;
                              
                           
                                 b)
                              
                              
                                 pienet märehtijät lähetetään suoraan toimivaltaisen viranomaisen nimeämään teurastamoon, joka sijaitsee liitteessä luetelluilla alueilla, jotta ne voidaan teurastaa välittömästi;
                              
                           
                                 c)
                              
                              
                                 pienille märehtijöille on tehty enintään 7 päivää ennen lähettämispäivää pienten märehtijäin ruton vasta-aineiden osoittamiseksi diagnostinen testi, jonka tulokset ovat negatiiviset;
                              
                           
                                 d)
                              
                              
                                 alkuperätilalla on enintään 14 päivää ennen lähettämispäivää tehty serologinen tutkimus, johon sisältyy näytteenotto riittävästä määrästä pieniä märehtijöitä vähintään 5 prosentin seropositiivisuuden toteamiseksi 95 prosentin luotettavuustasolla, ja tulokset ovat olleet negatiiviset;”
                              
                           
               
            
         
         
            2 artikla
            Korvataan täytäntöönpanopäätöksen (EU) 2018/954 liite tämän päätöksen liitteellä.
         
         
            3 artikla
            Tämä päätös on osoitettu Bulgarian tasavallalle.
         
         
            Tehty Brysselissä 8 päivänä lokakuuta 2018.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL L 395, 30.12.1989, s. 13.
         
            (2)  EYVL L 224, 18.8.1990, s. 29.
         
            (3)  Neuvoston direktiivi 92/119/ETY, annettu 17 päivänä joulukuuta 1992, yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä (EYVL L 62, 15.3.1993, s. 69).
         
            (4)  Komission täytäntöönpanopäätös (EU) 2018/954, annettu 4 päivänä heinäkuuta 2018, pienten märehtijäin ruton leviämisen estämiseksi toteutettavista tietyistä suojatoimenpiteistä Bulgariassa (EUVL L 168, 5.7.2018, s. 7).
      
      
         
            LIITE
            Seuraavat maakunnat Bulgariassa:
            
                        —
                     
                     
                        Yambolin maakunta,
                     
                  
                        —
                     
                     
                        Burgasin maakunta,
                     
                  
                        —
                     
                     
                        Haskovon maakunta.